पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. सोमवार को गुड़गांव रेलवे स्टेशन पर दिन भर अफरा-तफरी का माहौल रहा। आरपीएफ जवान सुबह 9 बजे से ट्रेनों की घेराबंदी कर बेटिकट यात्रियों को पकड़ने में मशगूल थे। वे उन्हें पकड़कर बंद कमरों में बैठा रहे थे। यह भागमभाग गुड़गांव रेलवे स्टेशन पर मजिस्ट्रेट चेकिंग के कारण लगी थी। तीन घंटे की चेकिंग के दौरान 223 यात्रियों को पकड़ा गया, जिनसे लगभग 71 हजार रुपए वसूले गए।
मजिस्ट्रेट के निरीक्षण की खबर मिलते ही आरपीएफ के जवान मुस्तैद हो गए और बेटिकट यात्रियों की धर-पकड़ शुरू कर दी। इस दौरान स्टेशन पर खड़े कई ऐसे यात्रियों भी पकड़े गए, जिनके पास ट्रेन की टिकट थी। मजिस्ट्रेट के तीन घंटे देर से पहुंचने का खामियाजा यात्रियों को भुगतना पड़ा। उन्हें तब तक कैदियों की तरह बंद कमरे में रखा गया।
दोपहर लगभग 12 बजे मजिस्ट्रेट गुड़गांव रेलवे स्टेशन पहुंचे। उन्होंने सीधे स्टेशन अधीक्षक ऑफिस में जाकर एक-एक यात्री को भेजने के निर्देश दिए। उन्होंने यात्रियों के नाम और काम के हिसाब से जुर्माना लगाया। तीन घंटे की चेकिंग में कुल 223 यात्रियों को नियमों के उल्लंघन का दोषी पाया गया, जिनसे अंबाला से आए स्पेशल रेलवे मजिस्ट्रेट ने कुल 71 हजार रुपए की वसूली की। इनमें बेटिकट यात्रियों के साथ सामान्य टिकट में आरक्षित कोच में यात्रा करने वाले यात्री भी शामिल थे। अधिकारियों के अनुसार पांच यात्रियों के जुर्माना न भरने की वजह से मजिस्ट्रेट ने जेल भेजने के आदेश दिए।
कब क्या हुआ
सुबह 8.45 बजे -रेवाड़ी-दिल्ली पैसेंजर से बेटिकट यात्रियों को धर-दबोचा। कई यात्रियों की कॉलर पकड़ उन्हें धक्के मारते हुए ले जाया गया।
सुबह 9.20 बजे
आश्रम एक्सप्रेस प्लेटफार्म नंबर दो पर जैसे ही रुकी। आरपीएफ जवान रिजर्वेशन कोच में बैठे यात्रियों के टिकट की जांच करने लगे। इस दौरान गुड़गांव स्टेशन पर उतरने वाले सभी यात्रियों को घेरकर इंक्वायरी काउंटर तक लाया गया।
सुबह 9.30 बजे
करीब सौ यात्रियों को स्टेशन पर बने दो कमरों में कैदियों की भांति बंद किया गया। इस दौरान कई यात्रियों ने विरोध किया तो उन्हें डांट फटकार लगाते हुए चुप करा दिया गया।
सुबह 10.30 बजे
घंटे भर से कमरे में बंद होने से परेशान यात्रियों ने अधिकारियों से कंप्लेंट करने की बात की, तो उन्हें कंप्लेंट बुक तक नहीं दी गई।
दोपहर 12 बजे
मजिस्ट्रेट पहुंचे और सीधे स्टेशन अधीक्षक ऑफिस में जाकर एक-एक यात्री को भेजने के निर्देश दिए। यात्रियों से जुर्माना वसूला जाने लगा।
चेन पुलिंग कर भागे यात्री
रेलवे स्टेशन पर मजिस्ट्रेट चेकिंग की सूचना मिलते ही पकड़े जाने के डर से कई यात्री चेन पुलिंग कर भाग खड़े हुए। इसके चलते रेवाड़ी से गुड़गांव की तरफ आने वाली एक्सप्रेस सहित कई ट्रेनें स्टेशन से दो किलोमीटर पहले बीच रास्ते पर ही खड़ी हो गईं।
54414 रेवाड़ी-दिल्ली पैसेंजर के अलावा अहमदाबाद-दिल्ली आश्रम एक्सप्रेस और जैसलमेर इंटरसिटी ट्रेनें 15 मिनट देरी से आईं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn